Široké

Široké je obec nachádzajúca sa na východnom úpätí pohoria Branisko v okrese Prešov.

 Polohopis 
Chotár obce Široké leží na východných svahoch pohoria Branisko a v hornej časti údolia Veľkej Svinky v nadmorskej výške s rozsahom od 483 do 1170,5 m. Je súčasťou Šarišskej vrchoviny a jej podcelku Širockej brázdy. Obec Široké je v západnej časti okresu Prešov najľudnatejšia a najrozvinutejšia z hľadiska infraštruktúry a podnikateľských aktivít. V centre obce upútajú návštevníkov veľké budovy kultúrno-obchodného strediska a polyfunkčný objekt, v ktorom je umiestnené: zdravotné stredisko so všeobecným lekárom pre dospelých, lekárom pre deti a dorast, gynekológom a zubným lekárom, lekáreň, Základná umelecká škola v Širokom, rýchla zdravotná služba, obecné nájomné byty a garáže.

Okolie obce a hornatý terén pohoria Branisko poskytuje vhodné podmienky na pešiu turistiku,  cykloturistiku a biatlonové trate. Novovybudovaný športový štadión podporuje rozvoj nielen futbalu. Obec sa môže pochváliť aj náročnou motokrosovou traťou, na ktorej sa konajú rôzne majstrovské preteky v motokrose.

 Dejiny 
Široké sa do prvého písomného záznamu dostalo 21. februára 1320, keď sa pred konventom v Spišskej Kapitule konalo dedičské delenie panstva Svinia s 22 dedinami aj samotami a hradom. Majetok zemepána Meršeho sa priamo prepisoval na vnukov Mikuláša, Petra, Merše mladšieho a Dominika z rodu Aba. Štyria bratia, synovia Benedikta si rozdelili medzi sebou celé dedičstvo tak, že každý dostal štvrtinu dediny Svinia a niekoľko okolitých dedín. V dokumente sa hovorí: „...ďalej Dominik prijíma štvrtú časť dediny Svinia, ktorá leží oproti súhvezdiu Veľkého voza a štvrtú časť pevnosti Šariš (Lipovce). Z vonkajších dedín dedinu Pank, dedinu Syroka, dedinu Laz (Šarišské Lužianky) a dediny Víťaz, Starý aj Nový“. Názov dediny sa bez podstatnej zmeny používa aj v neskorších listinách: Syroka 1320, Siroke 1773, Siroka 1785, Schiroka 1786 a Široké od roku 1920.

V roku 1454 dostávajú rodiny Frichy, Hedry a Berthoty  potvrdenie na majetky v Širokom, Fričovciach, Hendrichovciach, Bertotovciach, Krížovanoch, Hrabkove, Ovčí, Víťaze a Pohlodove. Spoločný erb (Aba) a zemiansku listinu získavajú rodiny Širokay, Frichy, Hedry a Berthoty v roku 1456. Rod Širokay zaniká, ale využívanie mena obce na priezvisko nezaniklo, dnes má tvar Širocký. Posledný známy potomok Ladislav Širokay bol pomocný jágerský biskup, ako aj jágerský kanonik a titulárny správca prepošstva v Myšli. Vieme tiež o ňom, že 25. októbra 1478 posvätil rozšírenú katedrálu sv. Martina v Spišskej Kapitule. Pamiatkou na neho je neskorogotický epitaf z červeného mramoru z roku 1487, umiestnený pod chórom kostola.

Dňa 20. novembra 1997 začali motoristi používať novopostavenú diaľnicu, poza obec, ktorá ústi do prvého diaľničného tunela na Slovensku – tunela Branisko. Ten bol do užívania slávnostne odovzdaný 29. júna 2003.

 Symboly obce 
 Erb obce Široké 
V červenom poli štítu na modrom trojvrší biely (strieborný) vták (sokol) s rozovretými krídlami a žltými (zlatými) pazúrmi, zobákom a okom. Podkladom pre erb obce bola obecná pečať Širokého, pochádzajúca z druhej polovice 18. storočia. Jediný známy odtlačok obecného typária je uložený v Štátnom Oblastnom archíve v Prešove na písomnosti z 12. marca 1787. Keďže v zbierke mestských a obecných pečatí v Krajinskom archíve v Budapešti sa pečať obce Široké nenachádza, pri tvorbe obecného erbu možno vychádzať iba zo spomínaného, pomerne zle zachovaného exempláru. Na pečati s kruhopisom SIG. (illum) POS. (sessionis) SIROCHA s nečitateľným letopočtom z 18. storočia je ako obecné znamenie rozoznateľný vták s rozovretými krídlami, sediaci na trojvrší. Vyfarbenie návrhu bolo zvolené tak, aby zodpovedalo základnému heraldickému pravidlu pre používanie farieb a kovov, ako aj estetickým nárokom. Je použitý neskorogotický štít, v obecnej a mestskej heraldike najčastejší.

Erb obce schválilo obecné zastupiteľstvo 28. júna 1995.
 Ideový návrh: PhDr. Peter Kónya
 Grafický návrh: Firma L.I.M., Prešov

 Vlajka obce Široké 
Vlajka obce Široké vychádza z farieb obecného erbu a pozostáva z farieb červená, biela, žltá a modrá. Pomer strán je 2:3 a je ukončené zástrihmi siahajúcimi do jednej tretiny dĺžky listu vlajky. Vlajku obce chválilo obecné zastupiteľstvo 28. júna 1995.

 Pečať obce Široké 
Pečať obce  tvorí erb obce s kruhopisom: „OBEC ŠIROKÉ"

 Kultúra a zaujímavosti  
 Pamiatky 
 Rímskokatolícky Kostol sv. Mikuláša, jednoloďová pôvodne neskorobaroková stavba s moderným transeptom, segmentovým ukončením presbytéria a vežou tvoriacou súčasť jej hmoty, z roku 1773. Výraznou prestavbou prešiel v rokoch 1941 – 1943, keď bol starý kostol okrem veže a časti lode s emporou zbúraný a nahradený novostavbou. V roku 1967 bola na kostole vymenená baroková helmica veže za ihlancovú. Dvojmanuálový organ značky Rieger pochádza z roku 1978.  Odvodnenie a nová exteriérová omietka bola realizovaná v roku 1981. V roku 2001 a 2005 – 2007 prešiel obnovou. Zariadenie kostola tvoria eklektické oltáre. Pod emporou je umiestnený neskorogotický epitaf Ladislava Širokaya z červeného mramoru z roku 1487. Fasády novej časti kostola sú členené združenými oknami s polkruhovým záklenkom, Veža je ukončená korunnou rímsou s terčíkom a ihlancovou helmicou.

 Kaplnka povýšenia sv. Kríža, jednoloďová pôvodne neogoticky stavba s polkruhovým záverom a malou strešnou vežou, z roku 1824. Nachádza sa na miestnom cintoríne. Interiér je plochostropý. Fasády sú hladké s oknami s polkruhovým záklenkom. Priečelie je tvorené motívom lomeného oblúka. Veža je ukončená barokovou helmicou.

 Prícestný hostinec, jednopodlažná klasicistická stavba na pôdoryse obdĺžnika, z roku 1833.  Fasády hostinca sú členené lizénovými rámami, priečeliu dominuje trojuholníkový vikier s vyrezávanou rímsou. Pri hostinci sa donedávna nachádzala aj pôvodná voziareň, bola však zbúraná.

 Židovský cintorín o počte asi 80 náhrobníkov, založený na konci 18. storočia. 

 Zaujímavosti 
Obec je známa neďalekým tunelom Branisko, či motokrosovou traťou.

 Obcou vydané publikácie 
 Pohľadnica – pohľady na obec (1994)
 História obce Široké 1320-1995 (1995)
 Chotárne a zemepisné názvy v katastrálnom území obce Široké 1320-2000 (2000)
 Spravodajca BRANISKO (1995 – 2004)
 História obce Široké 1320-2005 (2005)
 Program cezhraničnej spolupráce Poľsko – Slovenská republika 2007 – 2013 (2010)
 Miestopisný slovník – Široké v časoch gazdovania (2010)
 Kovová minca - Širocká mena – širocký sokol (2010)
 Polyfunkčný objekt - prospekt k otvoreniu PFO (2010)
 Chodníky na cintoríne v Širokom – prospekt k ukončeniu výstavby chodníkov (2011)
 Strieborná minca širockého sokola (2014)

 Školstvo 
Základná škola Široké - 408 žiakov
V Základnej deväťročnej škole v Širokom sa začalo vyučovať 4. januára 1962. Od 1. júla 2002 nadobudla škola so školskou jedálňou právnu subjektivitu. Na 2. stupeň tu dochádzajú žiaci aj v Víťaza a Fričoviec. Škola je zameraná na získanie základných vedomostí v učive 1. – 9. ročníka, ale venuje maximálnu pozornosť talentovaným žiakom v krúžkoch (na škole je ich 28). Škola patrí medzi najväčšie vidiecke školy v okrese a leží 26 km od okresného mesta Prešov. Zapojenosť školy do súťaží je vysoká napriek zvýšeným finančným nákladom na cestovanie. Najvýraznejšie úspechy na Slovensku aj medzinárodne škola dosahuje v práci s mladými hasičmi, v biatlone, bedmintone a brannom viacboji.

Základná umelecká škola v Širokom - 264 žiakov
Základná umelecká škola v Širokom bola založená 1. septembra 2003. Zriaďovateľom školy je obec Široké.  Riaditeľkou školy je Mgr. Lenka Nehilová. Je plne organizovanou školu so všetkými odbormi – hudobným, výtvarným, tanečným a literárno-dramatickým. V hudobnom odbore sa vyučuje hra na klavíri a keyboarde, husliach, gitare, flaute, akordeóne a speve.

Materská škola - 92 detí
Nová moderná Materská škola v Širokom bola postavená na náklady Obce Široké, ktorá ju aj prevádzkuje. Slávnostne odovzdaná do užívania bola v roku 2001. Riaditeľkou MŠ je Silvia Belaníková. Škôlka má štyri triedy a navštevujú ju deti od 2,5 – 6 rokov. Deti majú možnosť stravovať sa v spoločnej jedálni. Súčasťou areálu materskej škôlky je aj rozsiahla školská záhrada s preliezkami.

 Šport 
 Motokros 
Prvopočiatky motokrosu v Širokom siahajú do 50-tych rokov, keď vtedajší chlapci skúšali jazdiť na motorkách nie len na cestách, ale aj v teréne. Najznámejší jazdec z tohto obdobia bol širocký rodák, už nebohý viacnásobný majster Slovenska Ladislav Katriňák, otec známeho slovenského motokrosového reprezentanta Jaroslava Katriňáka.
No v skutočnosti sa dá hovoriť o motokrose až v 70-tych rokoch, a to v spojení s menami ako Eduard Petrovský, Jozef Pribula, Jozef Čuchran, Tomáš Čech, Anton Šofranko a Jozef Drozda.
Jozef Drozda bol majster ČSSR v rámci armádnych klubov, v polovici 80-tych rokov ako československý reprezentant, ktorý reprezentoval ČSSR na Majstrovstvách sveta v motokrose a na známych 6 dňových MS v enduro. 
náhľad|left|Motokrosová trať v obci Široké
Prvé skutočné motokrosové preteky sa v Širokom uskutočnili v roku 1986. Po niekoľkoročnej odmlke sa motokrosové preteky v Širokom opäť obnovili a to v rokoch 1996 - 2002. Po opätovnej prestávke sa opäť obnovili v roku 2007, kedy sa konal nultý ročník COUNTRYCROSSU. Odvtedy sa v Širokom každoročne preteká.

V roku 2009 vznikol CROSS TEAM Široké. Predsedom je Peter Foriš a ďalší, ktorí sa starajú o jeho fungovanie sú: Štefan Baran a Marián Čarný.  Jazdci tímu sú: Marián Čarný, Ľuboš Baran, Patrik Marušák.
V roku 2009 sa podarilo zorganizovať dvoje pretekov, a to v auguste – Východoslovenský pohár a v októbri – Celoslovenské finále slovenského pohára. V r.2010 sa konali majstrovstvá SR v motokrosových pretekoch motocyklov jednotlivcov pre triedy MX1, MX2 a MX4, MX1 B, MX2B. Boli zaradené aj preteky MACEC CUPU v triedach MX1 a MX2. Jazdci zo Širokého v triedach MX1 - Marián Čarný sa umiestnil na 6. mieste a Ľuboš Baran na 11. mieste.

 Osobnosti obce 
 Rodáci 
 Andrej Zábredský (* 1906 – † 1995), spisovateľ 
 Ladislav Katriňák (* 1935 – † 2005), motokrosový pretekár

 Partnerské obce 
  Stará Bystrica  (Kysuce)
  Slovenská Ľupča (Horehronie)
  Gmina Brzyska (Poľsko, okres Jasło)
  Rudky (Ukrajina, rajón Ľvov)

 Referencie 

 Iné projekty 

 Externé odkazy 



Kategória:Obce okresu Prešov